'Ons kan weer opstaan uit die as en uitreik na mekaar' | Netwerk24
'Ons kan weer opstaan uit die as en uitreik na mekaar'
e'Bosch het Saterdag 29 Augustus na 'n lang afwesigheid weens die gren­del­tyd opnuut besef hoe belangrik sosiale verkeer vir die mensdom is.
Daar is net eenvoudig 'n groter waardering en impak as ons mekaar in die oë kan kyk en groet, al is dit nou met 'n elmboog-drukkie.
e'Bosch se visie vir 'n sosiale inklusiewe gemeenskap, waar elkeen hom- of haarself kan realiseer, het 'n verdere hupstoot gekry toe die dorpie-verteenwoordigers van oraloor – Jamestown, Raithby, Klapmuts, Khayamandi, Cloetesville en Idasvallei in die aantreklike ou landbousaal byeengekom het.
Die tema van die dag het onder meer die impak van Covid-19 op die onderskeie gemeenskappe betrek.
Almal was dit eens: Covid-19 was 'n "wake-up call" – dit het vir ons almal 'n tweede kans gegee: Om te wys dat ons vir mekaar omgee; om innoverend te dink en om dinge nie as vanselfsprekend te aanvaar nie.
Langs die pandemie-pad het ons ontdek dat praat minder doeltreffend is as doen, dat doen meer waardevol is as jou hart daarin is, en dat waar daar harte betrokke is, heling oor grense in die gemeenskap plaasvind.
Verstommend, veral wat mededeelsaamheid en medelye betref: Diegene wat uit hul eie niks steeds iets vind om met ander te deel.
Laat my wonder oor die kastele van ouds: Wanneer laat jy die brug sak, wanneer is geborgenheid agter jou eie hoë mure die waarborg vir 'n gelukkiger bestaan?
Meteens sien ek Stellenbosch se leë strate, stygende kospryse, te koop-bordjies in 'n nuwe lig. Ons kan weer opstaan uit die as, as ons uitreik na mekaar. Gewone mense, met buitengewone passie.